ru cs ru tt ky ky ky ky ky ky ky tt ba ky ky ky ky ky ky ky ky ky ky ky ru ky ky ky ru ky ky ky ky kk ky ky ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
Жооп кайтаруу оюндарынын алдында эмнени айтууга болор эле?
Испандык "Барселона" жарым финалга чыгары көпчүлүктү күмөн туудурбай калган. Адеп 4:0 эсебинде ыза тарткан "Бавария" абал өтө оор экенин түшүнбөй койбойт. Немис насаатчысы Ю.Клинсманн "кайта беттешүүдө катабызды түзөйбүз" деген кыязда өзүн өзү сооротууга аргасыз. Бирок, 4 топ айрыма менен уттурган бир да команда Евро Кубоктордун тарыхында аны кайра жандыра алган эмес экен.
Калган үч беттешүүнүн жыйынтыгын кесе айтуу кыйын эле. "Ливерпулду" 3:1 менен утса да, "Челсинин" насаттчысы Гуус Хиддинк этият пикир билдирген. Ал эми "кызыл" чабуулчу Хави Алонсо "Стэмфорд Бриджде" үч топ киргизип, триумфка жетебиз" дегендей интервью берген. Мунусу курулай кайратпы же...
Дагы эки таймаштын тагдыры - кылдын кырында, устаранын мизинде. Өз талаасында ит жыгылыш болгон же мейманда тең чыгып келген клубдар кошумча кубат топтоо менен алек. Айтору, "качкан да Кудай дейт, кууган да Кудай дейт" болуп турганы.
Жооп кайтарчу жарышка аргымактар кандай таң ашып, кандай камылгада келген эле? Сегиздин ичинен жетөө соңку дем алыш күндөрү өздөрүнүн улуттук чемпионатында утушка ээ болгон. Жалгыз гана "Вильярреал" 2:0 менен "Малагага" жеңилип, орустар айтмакчы, "ак карга" өңдөнүп калган.
Англиянын төрт командасынан үчөө атаандаштарына төрттөн гол киргизген. Демек, жаалы катуу. "Блэкбернди" "Ливерпуль" 4:0, "Уиганды" "Арсенал" 4:1 эсебинде утканын өзгөчө белгилөө оң. "Челси" болсо "Болтонго" 4 топ киргизсе дагы, оюн бүтөр кездеги тогуз мүнөтчө аралыкта өз дарбасына 3 гол өткөрүп алганы кызык.
Бир матчта 4 топ киргизүү азыр жаңылык болбой калды. Антейин десең, Бундес-лигадагы соңку матчта 4 топ киргизген "Бавария" дагы немис жергесинде "Барселонага" 4:0 карызынан кутулуп, айбат көрсөтүүгө жарай алабы?
Жараат тартып, жаны ачышып калган "Ливерпуль" Лондондо үстөккө босток чабуулга өттү. Кудум куюндай удургуп, "Стэмфорд Бридждин" астын-үстүн түшүрдү. Бул тирешүүгө эки капитан Джон Терри менен Стивен Джеррард катышпай калганы менен башкалар алардын ордун өксүткөн жок.
Турган ордунан "ойт" берип кетчү Фернандо Торрес күчүндө. Петер Чехтин дарбазасына акыркы эки матчта үч гол, "Энфилддеги" эң соңку таймашта "Блэкбернге" эки топ киргизген. Эми 13-мүнөттөгү ыңгайлуу учурду дурус пайдаланса, бул ирет дагы ажаат ачып кетмек бул түгөт!
19-мүнөттө "Челсинин" дарбазасына кезекки айып тобу тебилди. Петер Чех коргоочуларын түздөп үлгүргүчө, Фабио Аурелио жакынкы бурчка топту багыттап, эсепти ачып койсо болобу! Кайсалап эле калды калдайган Петер!
Оюндун калысы испандык Луис Медина Канталехо 28-мүнөттө "көктөрдүн" дарбазасына 11 кадамдык айып тобун тептирип, Хави Алонсо эсепти 2:0 кылса болобу! Демек, Алонсонун "үч топ киргизип, триумфка жетебиз" дегени дал келеби?
"Кызылдар" толук үстөмдүк кылып, топту ээлеп жүрүүнүн айрымасы 36-64 пайызга жетти. Гуус Хиддинк абалды оңдоо үчүн жарым коргоочу Калунун ордуна чабуулчу Анельканы чыгарууга аргасыз.
Тыныгуудан кийин лондондуктар этек-жеңин жыйып калганы байкалды. 50-мүнөттө оң капталдан Анелька узаткан топту Дрогба эң кууш жерден Рейнанын дарбазасына түртүп үлгүрдү! Дагы жети мүнөт өтүп-өтпөй, Алекс айып тобун таамай тээп, эсепти теңеди.
Бүттү, таймаштын тагдыры чечилдиби? Жок! Бул матчтын сценарийи ушунчалык чиеленишкен экен, анын бардыгын талдоо үчүн футбол адистери дагы далай жылдар баш катырат. Биз учкай баяндап өтөлү.
Дрогбанын берген тобун 76-мүнөттө Лемпард куру кетирбей, "көктөрдү" алдыга сүрөдү. Буга макул болбогон Лукас менен Кейт эки мүнөт арасында "Ливерди" кайра алга чыгарды. Эсеп 3:2.
Эми бир кадам болсо, Р.Бенитестин жигиттери жеңишти тойломок. Бул учурдагы күйөрмандардын жер тиктеп же Көктеңирден тиленген кейпин сүрөттөп жазуу кыйын. "Стэмфорд Бридж" стадиону мындай аламатты баштан кечирген эмес!
Бирок, оюн аякталарына көз ирмемдер калганда Дрогба-Анелька-Лэмпард комбинациясы эки залкар команданын чейрек финалдагы кайталангыс таймашына 4:4, эки матчтын жыйынтыгына 7:5 (!) деген илеп белги койду.
УЕФАнын желеги алдында өткөн мелдештерде эгер "Челси" алгачкы оюнду мейманда жеңсе, эки матчтын жалпы жыйынтыгы боюнча эч качан намысты колдон чыгарбай келет. "Көктөр" эми өзүнүн "Стэмфорд Бридж" стадионунда 17 ирет катар уттурган эмес делинип тарыхка жазылат.
Эки "Б": "Бавария" - "Барселона"
"Барселона" алгачкы 4:0 эсебиндеги артыкчылыгын чебер пайдаланып, Мюнхенде немистер менен тең ойноого жетишти. Экинчи бөлүктүн башында Виктор Вальдеске жекеме жеке чыккан Франк Рибери ыңгайлуу жагдайды чебер пайдаланды. Кызыгы, Рибери ушул жайда "Барсанын" катарына өтөт деген кеп бар. Сейду Кейта 73-мүнөттө өзүнүн болочок шеригине татыктуу жооп берип, эки матчтагы жалпы эсепти 5:1 деген чекке жеткирди.
1899-жылы уюшулган каталон клубу 2009-жылы чейрек финалда татыктуу өнөр көрсөттү. Адистер аны быйылкы фаворит катары баалашууда. "Барса" Европа чемпиондорунун таажысын башына үчүнчү ирет кийип көрүүгө, албетте, каршы эмес. Бирок, бул таттуу кыялды турмушка ашыруу үчүн тумандуу Альбиондун дагы эки командасы менен таймашууга туура келет. Адегенде жарым финалда "Челси" менен ат салышат.
"Аристократтар" дагы жөн жатпасы бышык. Майкл Ессьен, мисалы, Чемпиондор лигасын "Челси" утса дегенде ак эткенден так этерин билдирди. Анткени, былтыр финалда Москвада "Манчестерден" жеңилүү ызасын биротоло унуткусу келет.
"Замбирекчилер" испандык "суучулдарды" Лондондо 2006-жылы Чемпиондор лигасынын жарым финалында кулаткан. Бирок, "Арсеналга" алты жыл адал кызмат көрсөткөн Роберт Пирес эми "Вильярреалдын" намысын коргоду. Биринчи таймашта биринчи топту киргизген Маркос Сенна, "замбирекчилердин" борбордук коргоочусу У.Галлас жаракаттын айынан жашыл талаага чыга алышпады.
Англис Тео Уолкотт 10-мүнөттө эле тез гол киргизди. Элүү мүнөттөн кийин африкалык Эммануэль Адебайор эсепти 2:0 кылды. Оор жаракаттан жаңы оңолуп чыккан бул чабуулчу биринчи беттешүүдө эң кооз топ киргизгени күйөрмандардын эсинде.
Дагы тогуз мүнөттөн кийин "Вильянын" дарбазасына 11 метрлик айып тобу белгиленди. Буга чычалап, талаш чыгарган С.Эгуранды оюндун калысы жашыл талаадан айдап чыгып, Робин ван Перси айып тобун таамай тепкенде матчтын жыйынтыгы биротоло аныкталып калды.
Чынында испандык "суучулдар" Арсен Венгердин "Арсеналына" татыктуу жооп берүү үчүн бир жарым сааттын ичинде бир дагы оңтойлуу жагдай түзө алышкан жок. "Замбирекчилер" өз үйүндө тынымсыз залп атып, 24 таймашты катарынан эч кимге уттура элек.
"Порту" өз талаасында 11 оюндан бери англистерге уттурган эмес. Бирок, быйыл чейрек финалга чыккан атаандаштардын ичинен анын коргонуу чеби начар экени байкалууда, анткени өз дарбазасына 12 топ өткөрүүгө үлгүргөн.
"Манчестер Юнатейд" мына ушул жагдайдан пайдаланып кетер бекен? Антейин десең, "кызыл шумпайлар" акыркы төрт оюнду бир эле топ айрыма менен уткан же тең чыгууга араң жараган. Роналду, Рунилер мокоп турган кезде 17 жашар Кико Микеда "Юнайтеддин" абийирин жаап, эки оюнда эки топ салганына шүгүр.
Сэр Алекс Фергюссондун жигиттери бул ирет дагы бир гана гол киргизүүгө жарады. Бирок кандай! "Алтын бала" Криштиану Роналдунун 30 метр аралыктан таамай беттеген тобу дарбазанын дал үстүңкү бурчуна кадалды. Оюн жаңы башталган 6-мүнөттөгү Роналдунун эрдигин 78-мүнөттө португалдык аты уйкашы Роланду кайталашы мүмкүн эле, бирок тагдыр буйрубаган экен. Р.Гиггз, Н.Видич, алгачкы оюндун айыпкери Б.Алвеш дагы ыңгайлуу учурлардан натыйжа чыгара алышпады.
Экинчи бөлүктө Портуда жамгыр төгүп, нөшөрлөп келгени да эрегишти басаңдатты. Патрис Евранын жүзү канталап, кызыл кан акканы гана эсте калбаса, жамгырлуу жашыл талаада олуттуу эч кандай окуя болгону жок.
Ошентип, жарым финалга англистерден үч клуб жолдомо алды. Мындай көрүнүш үч жылдан бери тынымсыз кайталанып, салтка айланып барат шекилди. Римдеги финалда эми дагы Англиянын эки өкүлү беттешеби? Же испандык "Барселона" бриттерге жалгыз өзү татыйбы?
Ага чейин аман бололу, агайын!
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!